RÅDETS AFGØRELSE

af 25. februar 2010

om forretningsordenen for det udvalg, der er foreskrevet i artikel 255 i traktaten om Den Europæiske Unions funktionsmåde

(2010/124/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 255, stk. 2,

under henvisning til initiativ fra Domstolens præsident af 11. januar 2010, og

ud fra følgende betragtninger:

Dommere og generaladvokater ved Domstolen og Retten udnævnes af medlemsstaternes regeringer ved fælles overenskomst og efter høring af et udvalg, der har til opgave at afgive udtalelse om kandidaternes kvalifikationer til at udøve embederne som dommer og generaladvokat. Dette udvalg skal bestå af syv personer, der er valgt blandt tidligere medlemmer af Domstolen og Retten, medlemmer af de højeste nationale retter og jurister, hvis faglige kvalifikationer er almindeligt anerkendt, heraf én foreslået af Europa-Parlamentet.

VEDTAGET DENNE AFGØRELSE:

Artikel 1

Forretningsordenen for det udvalg, der er foreskrevet i artikel 255 i traktaten om Den Europæiske Unions funktionsmåde, er opført i bilaget til denne afgørelse.

Artikel 2

Denne afgørelse træder i kraft den 1. marts 2010.

Artikel 3

Denne afgørelse offentliggøres i Den Europæiske Unions Tidende.

BILAG

FORRETNINGSORDEN FOR DET UDVALG, DER ER FORESKREVET I ARTIKEL 255 I TRAKTATEN OM DEN EUROPÆISKE UNIONS FUNKTIONSMÅDE

1. Formål

Udvalget afgiver udtalelse om kandidaternes kvalifikationer til at udøve embederne som dommer og generaladvokat ved Domstolen og Retten, inden medlemsstaternes regeringer foretager udnævnelser i overensstemmelse med artikel 253 og 254 i TEUF.

2. Sammensætning

Udvalget skal bestå af syv personer, der er valgt blandt tidligere medlemmer af Domstolen og Retten, medlemmer af de højeste nationale retter og jurister, hvis faglige kvalifikationer er almindeligt anerkendt, heraf én foreslået af Europa-Parlamentet.

3. Mandatperiodens varighed

Udvalgets medlemmer udpeges for en periode på fire år. Ophører et medlem med at udøve sit hverv før udløbet af denne periode, udnævnes en efterfølger for resten af medlemmets mandatperiode.

Udvalgets medlemmer kan genudpeges én gang.

4. Formandskab og sekretariat

Et af udvalgets medlemmer udpeges af Rådet til formand for udvalget. Generalsekretariatet for Rådet varetager udvalgets sekretariatsopgaver. Det yder den fornødne administrative støtte til udvalgets arbejde, herunder for så vidt angår oversættelse af dokumenter.

5. Beslutningsdygtighed og rådslagninger

Udvalget er beslutningsdygtigt, hvis mindst fem af dets medlemmer er til stede. Dets rådslagninger finder sted for lukkede døre.

6. Forelæggelse for udvalget og anmodning om supplerende oplysninger

Når en medlemsstats regering foreslår en kandidat, oversender Generalsekretariatet for Rådet dette forslag til udvalgets formand.

Udvalget kan anmode den regering, som har fremsat forslaget, om at fremsende supplerende oplysninger eller andre elementer, som udvalget finder nødvendige for sine rådslagninger.

7. Høring

Undtagen hvor der er tale om et forslag om fornyelse af en dommers eller generaladvokats embede, hører udvalget kandidaten i et ikke-offentligt møde.

8. Begrundelse og forelæggelse af udtalelsen

Den af udvalget afgivne udtalelse skal begrundes. Begrundelsen skal angive de væsentligste grunde, hvorpå udvalget har baseret sin udtalelse.

Udvalgets udtalelse fremsendes til repræsentanterne for medlemsstaternes regeringer. På anmodning af formandskabet forelægger udvalgets formand desuden denne udtalelse for repræsentanterne for medlemsstaternes regeringer forsamlet i Rådet.

9. Finansielle bestemmelser

Medlemmer af udvalget, som for at udøve deres hverv må rejse fra deres bopæl, får refunderet deres udgifter og får udbetalt en godtgørelse i medfør af bestemmelserne i artikel 6 i Rådets forordning nr. 422/67/EØF, nr. 5/67/Euratom af 25. juli 1967 om lønningsregulativ for Kommissionens formand og medlemmer og for Domstolens præsident, dommere, generaladvokater og justitssekretær, for præsidenten for, medlemmerne af og justitssekretæren i Retten i Første Instans, samt for præsidenten for, medlemmerne af og justitssekretæren i Retten for EU-personalesager (1).

De omhandlede udgifter afholdes af Rådet.

(1) EFT 187 af 8.8.1967, s. 1.